சிதாரா புரூஜ் அக்பர்

சிதாரா புரூஜ் அக்பர் (Sitara Brooj Akbar) பாக்கித்தானைச் சேர்ந்த கல்வியாளரும், பல உலக சாதனைகளை படைத்தவரும் மற்றும் தங்கப் பதக்கம் வென்றவரும் ஆவார். தனது 5 வயதில் பொதுவெளியிலும் தேசிய தொலைக்காட்சியிலும் பேசியதன் மூலம் இவர் முதன்முதலில் வெளிச்சத்திற்கு வந்தார். இவர் தற்போது ஆக்சுபோர்டு பல்கலைக்கழகம் மற்றும் இங்கிலாந்தின் சுகாதாரம் மற்றும் சமூகப் பராமரிப்புத் துறையின் மரபியல் புற்றுநோய் ஆராய்ச்சியாளராகவும் விஞ்ஞானியாகவும் உள்ளார். 15 வயதில் அனைத்துலக ஆங்கில மொழிக்கான தேர்வில் தேர்ச்சி பெற்ற இளைய நபரும் இவரே. இவர் ஒரு ஊக்கமளிக்கும் பேச்சாளராகவும் மற்றும் பெண்கள் உரிமை ஆர்வலரும் ஆவார். 2021 ஆம் ஆண்டில், குடிமைப் பணி தேர்வின் வயது வரம்பை நீக்குமாறு பாக்கித்தான் பிரதமரிடம் சித்தாரா கோரிக்கை விடுத்தார். ஆனால் இவரது கோரிக்கை நிராகரிக்கப்பட்டது. 2015 ஆம் ஆண்டில், சிதாரா 15 வயதில் ஐக்கிய அரபு அமீரகத்தில் பாக்கித்தான் இளைஞர் மன்ற தூதராக ஆனார்.

 ஆரம்பகால வாழ்க்கையும் கல்வியும் 
சித்தாரா புரூஜ் அக்பர், 10 பிப்ரவரி 2000 அன்று பாக்கித்தானின் பஞ்சாபிலுள்ள சிறிய நகரமான இரபாவாவில் பிறந்தார். இவர் 5 உடன்பிறப்புகளில் மூத்தவர். இவர் அகமதியா முஸ்லிம் சமூகத்தைச் சேர்ந்தவர்.

மேடைப் பேச்சில் ஆர்வம் கொண்ட இவர் தனது ஐந்து வயதில் பொதுக்கூட்டங்களில் உரையாற்றத் தொடங்கினார். மேலும் ஆராய்ச்சி, சமூகப் பணி மற்றும் சர்வதேச உறவுகளில் ஆர்வமாக உள்ளார்.

சித்தாரா தனது 11 வயதில் 5 பாடங்களில் ‘ஓ’ நிலை தேர்ச்சி பெற்றதன் அடிப்படையில் பல பாக்கித்தான் மற்றும் உலக சாதனைகளை படைத்தார். இவர் தனது 13 வயதில் தனது ‘ஏ’ நிலைகளை முடித்தார். 2011 ஆம் ஆண்டில் அனைத்துலக ஆங்கில மொழிக்கான தேர்வெழுத பிரித்தான் மன்றம் இவருக்கு  அனுமதி அளித்தது. 15 வயதில் அத்தேர்வில் தேர்ச்சி பெற்ற வெளிநாடு வாழ் இளைய ஆங்கிலப் பேச்சாளர் ஆனார்.

சித்தாரா தனது முதுகலை படிப்பை ஆக்சுபோர்டு பல்கலைக்கழகத்தில் முடித்தார்."Sitara Akbar". "Sitara Akbar — Department of Oncology". 

 ஜெர்மனி 
பிப்ரவரி 2024 இல், இடாய்ச்சுலாந்தின் ஐடெல்பெர்கு நகரின் நகர சபை உறுப்பினர் வசீம் பட் என்பவரிடமிருந்து மிகப்பெரிய புற்றுநோய் மருத்துவமனையில் பணியாற்றவும் படிக்கவும் சிதாரா அழைப்பைப் பெற்றார். கூடுதலாக, ஜெர்மன் நாடாளுமன்றத்திற்கு வருகை தந்து நாடாளுமன்ற உறுப்பினர்களைச் சந்திக்கவும் பன்டெஸ்டாக் உறுப்பினர் அலெக்சாண்டர் போர் இவருக்கு அழைப்பு விடுத்தார்.

 மேற்கோள்கள் 

 வெளி இணைப்புகள் 

பகுப்பு:வாழும் மக்கள்
பகுப்பு:2000 பிறப்புகள்
பகுப்பு:பாக்கித்தானியர்கள்
பகுப்பு:கல்வியாளர்கள்